香港國安法對高等教育界嘅影響

《香港國家安全法》喺未經香港人同意或者咨詢過香港人嘅情況之下落實後，對香港高等教育界造成一定嘅影響。除咗有啲大專院校喺課程入面加入《國安法》嘅要求，亦因為點樣為之觸犯國安法嘅定義唔清晰，有一啲大學講師覺得學術自由受到影響，甚至傳出有學生單單因為不滿老師畀分，走去國安熱線舉報老師。

香港大專院校課程嘅影響 
喺2021年9月，香港理工大學、香港浸會大學、嶺南大學、同香港教育大學，都分別宣布將根據《國安法》嘅內容，將國安教育列為大學本科生嘅必修課程。其中喺理工大學，仲一定要考試考到合格為止。

對香港學術自主嘅影響 
實施國安法之後，香港學術自由情況急劇轉差。全球公共政策研究所喺2021年3月公佈嘅「全球學術自由指數」同評級入面，香港評分大幅下跌，獲評D級，排名仲差過柬埔寨。

喺香港大學，師生之間一度流傳有學生因為唔滿意老師畀分，向國安熱線舉報老師，令港大嘅教授之間瀰漫一片恐懼，唔敢將課堂錄音放上網。亦有老師因為呢條法例令佢唔敢喺課堂上討論政治課題，又擔心將來仲可唔可以教授香港民主課題。校方高層回應嘅時候，堅持學校入面仲有學術自由，話只係講學術嘅話就唔使擔心，但同時表明唔好煽動學生。不過，校方就未有交代清楚煽動嘅定義。有大學教授喺校內討論《國安法》影響嘅內部會議入面，指自己向大學貢獻專業，但而家感到被遺棄，得唔到校方嘅支援。有引述參與討論嘅教授話，「悲傷」或者「失望」都唔足以形容會議室入面絕望同恐懼嘅氣氛。

2021年香港各大學打壓學生會爭議

香港國家安全法